<classify> KOCHA wa Azam FC ya Dar es Salaam, Idd Cheche amesema anajipanga kurudisha ubora wa kikosi hicho ili kufanya vizuri katika michezo yote iliyoko mbele yake.Cheche alizungumza hayo juzi baada ya kupata ushindi wa kwanza wa ligi ikiwa ni siku chache tangu akabidhiwe kikosi hicho baada ya kutimuliwa kwa makocha Hans Pluijm na Msaidizi wake Juma Mwambusi.Azam FC ilishinda mabao 3-1 dhidi ya African Lyon katika mchezo uliochezwa ugenini juzi kwenye uwanja wa Uhuru, Dar es Salaam.Tunataka kuirudisha Azam FC tuliyoizoea kama ile ya zamani ili kuwapa ladha wadau na mashabiki wa soka nchini, bado naendelea kuzungumza na wachezaji wangu namna ya kufanya, amesema.Alisema yapo mengi ya kufanya bado hawajafikia katika malengo kulingana na uwezo wa timu yao hivyo anaamini taratibu mambo yatakuwa sawa.Kikosi hicho kilikuwa na mwenendo mbovu baada ya kufanya vibaya katika baadhi ya mechi za raundi ya pili hali iliyofanya makocha kutimuliwa.Kwa ushindi huo dhidi ya Lyon Azam FC inaendelea kusalia katika nafasi ya pili ikifikisha pointi 53, baada ya kucheza michezo 26, kushinda 15, kupata sare nane na kupoteza mitatu.Kocha wa African Lyon Suleman Jabir amesema anasikitika kwasababu wamekuwa wakipoteza magoli mepesi kutokana na wachezaji kutojipanga vizuri.Alisema wamekuwa wakitengeneza nafasi lakini bado hawazitumii ipasavyo na kwa hiyo ana kazi ya kwenda kukaa na wachezaji kuzungumza nao na kujirekebisha.Lyon bado iko katika hali mbaya ikishika mkia baada ya kucheza michezo 28, kushinda minne, sare tisa na kupoteza 15 ikiwa na pointi 21.  <topic>: michezo 